《林泉清趣卷为古林黄思复题》
明代·程敏政

散发长林下，洗耳清泉中。黄君亦佳士，不沾游冶丛。

得句写松雨，呼酒翻荷风。未觉白日晚，正喜红尘空。

人生穹壤间，所乐恒不同。扰扰鸡鹜场，伊谁识冥鸿。

我方驾黄犊，世网不受笼。浩渺寒溪湾，上有一亩宫。

掬水饫真味，种树歌新功。君当入吾社，渔牧随西东。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。